A wszyjstko skiż tego, co łona jes jeszcze barziyj wyrychlato jak jo, i coby sie kaj nie wyrobiało - łona jes piyrszo! Beztoż, jak yno kajś poczytała, co we Bytomiu (we Bytomskim Przedsiębiorstwie Komunalnym) bydom dować piyntoki, za połonczynie swoigo gulika, kery jes przi domu, ze tom kanalizacjom, co jes we cołkim mieście, to gibko tam poleciała. Łona miyszko na Suchy Górze i musiała być piyrszo. Dziwejcie się, poleciała i zaroski wyłonaczyła, co yno trza i łona wszyjstko mo już srobione!
Pedziała mi, co fto yno chce, tyż może tam lecieć, bo jes jeszcze na to czas. A ze tego połonczynio to som yno same dobre rzecy. Jes po nowymu, ekologicznie, nie trza se gowy łomać, jak gulik zalywo, bo wszyjstko jes wytegowane do komunalnioka i razym kaś se płynie. No i żodyn nom już nie bydzie godoł, co we naszy zegrodzie, wele naszego domu, leci taki luft, choby fto durś drzistoł!
Zgodzom sie, ze tym co mi pedziała Gita: trza patrzeć yno do przodka, to bydzie lepi. Mi sie zdo, co tyż sie sy mno zgodzicie. Przeca na niekerych domowych zegrodach, guliki som roztomajnte, popynkane, pamiyntajom starzyków, co już som pod ziymiom. Inkszo moja kamratka - Werka, tyż mo taki stary gulik, co durś jes napełniony i mo ze tym wielgi problym. Musza pedzieć, coby poleciała tam, kaj była Gita. Pozałatwio, połonaczy i tyż bydzie mieć srobione! Za to wele domu bydzie mieć, dziyń w dziyń, yno świeży luft, abo yno bydzie wonieć wusztami ze grilowanio... A nad gowami tych co se tam siednom, bydom se furgały roztomańte szmaterloki, pszczoły, ćmiyle abo insze chroboki. Jo to widza, to bydzie radoś ... Paczcie tam jako i byćcie zdrowe...
ANA
szl_Latn szl_Latn szl_Latn mri_Latn